[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 28.8.2006

COM(2006) 467 τελικό

2004/0153 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ σχετικά με

την κοινή θέση του Συμβουλίου για την έκδοση απόφασης του Ευρωπαϊκού Κοινοβουλίου και του Συμβουλίου για τη θέσπιση προγράμματος δράσης στον τομέα της διά βίου μάθησης

2004/0153 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ σχετικά με

την κοινή θέση του Συμβουλίου για την έκδοση απόφασης του Ευρωπαϊκού Κοινοβουλίου και του Συμβουλίου για τη θέσπιση προγράμματος δράσης στον τομέα της διά βίου μάθησης

1. ΙΣΤΟΡΙΚΟ

Ημερομηνία διαβίβασης της πρότασης στο Ευρωπαϊκό Κοινοβούλιο και στο Συμβούλιο (έγγραφο COM(2004)474 τελικό): | 14 Ιουλίου 2004 |

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: | 10 Φεβρουαρίου 2005 |

Ημερομηνία γνωμοδότησης της Επιτροπής των Περιφερειών: | 23 Φεβρουαρίου 2005 |

Ημερομηνία γνωμοδότησης του Ευρωπαϊκού Κοινοβουλίου, πρώτη ανάγνωση: | 25 Οκτωβρίου 2005 |

Ημερομηνία της αναθεωρημένης πρότασης της Επιτροπής (έγγραφο COM(2006)236 τελικό): | 24 Μαΐου 2006 |

Ημερομηνία πολιτικής συμφωνίας στο Συμβούλιο: | 27 Ιουνίου 2006 |

Ημερομηνία έγκρισης της κοινής θέσης: | 24 Ιουλίου 2006 |

2. ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

2.1. Σκοπός της πρότασης, δυνάμει των άρθρων 149 και 150 της Συνθήκης, είναι η θέσπιση ενός νέου ολοκληρωμένου προγράμματος στον τομέα της διά βίου μάθησης για την περίοδο 2007-2013, ώστε να αντικατασταθούν τα υπάρχοντα Socrates, Leonardo da Vinci, eLearning και τα άλλα σχετικά προγράμματα τα οποία λήγουν στο τέλος του 2006.

2.2. Το ολοκληρωμένο πρόγραμμα για τη διά βίου μάθηση θα περιλαμβάνει τέσσερα ειδικά προγράμματα: το πρόγραμμα Comenius, για γενικές εκπαιδευτικές δραστηριότητες που αφορούν τα σχολεία έως και το δεύτερο κύκλο της δευτεροβάθμιας εκπαίδευσης· το πρόγραμμα Erasmus, για εκπαιδευτικές δραστηριότητες και δραστηριότητες προηγμένης κατάρτισης σε επίπεδο τριτοβάθμιας εκπαίδευσης· το πρόγραμμα Leonardo da Vinci, για όλες τις άλλες πτυχές της επαγγελματικής εκπαίδευσης και κατάρτισης και το πρόγραμμα Grundtvig, για την εκπαίδευση ενηλίκων. Επιπλέον, η πρόταση περιλαμβάνει ένα «εγκάρσιο» πρόγραμμα που ενσωματώνει τέσσερις βασικές δραστηριότητες, προκειμένου να καλύπτονται τα θέματα πολιτικής που περιγράφονται παραπάνω, να υπάρχει πρόβλεψη για δραστηριότητες εκμάθησης γλωσσών και δραστηριότητες που αφορούν τις ΤΠΕ οσάκις αυτές δεν περιλαμβάνονται στα ειδικά προγράμματα και να διασφαλίζεται μια ουσιαστικότερη προσπάθεια διάδοσης. Η πρόταση προβλέπει, επίσης, το πρόγραμμα Jean Monnet για τη στήριξη δράσεων που αφορούν την ευρωπαϊκή ολοκλήρωση και τα ευρωπαϊκά ιδρύματα και ενώσεις στους τομείς της εκπαίδευσης και της κατάρτισης.

2.3. Η πρόταση καλύπτει σημαντικές ανάγκες που αφορούν τον εκσυγχρονισμό και την προσαρμογή των συστημάτων εκπαίδευσης και κατάρτισης των κρατών μελών, ιδίως στο πλαίσιο των στρατηγικών στόχων της Λισαβόνας, και δημιουργεί ευρωπαϊκή προστιθέμενη αξία απευθείας για τους πολίτες που συμμετέχουν στις δράσεις του για την κινητικότητα και τις άλλες μορφές συνεργασίας.

3. ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΗΝ ΚΟΙΝΗ ΘΕΣΗ

3.1 Το Συμβούλιο εξέδωσε ομόφωνα κοινή θέση στις 24 Ιουλίου 2006. Η Επιτροπή μπορεί να επικυρώσει το κείμενο, αφού μπορεί να θεωρηθεί ικανοποιητικός ο συμβιβασμός, ο οποίος σε μεγάλο βαθμό βασίζεται στην αναθεωρημένη πρόταση της Επιτροπής.

3.2 Σε σχέση με την αναθεωρημένη πρόταση της Επιτροπής, έγιναν δύο ουσιαστικές αλλαγές στην κοινή θέση, αφού προηγήθηκε η συμφωνία του Κοινοβουλίου:

α) επανήλθε η αρχική πρόταση της Επιτροπής σχετικά με τη διαχείριση των πολυμερών σχεδίων στα υποπρογράμματα Comenius, Erasmus, Leonardo da Vinci και Grundtvig,

β) προστέθηκε το International Centre for European Training (CIFE) της Νίκαιας στον κατάλογο των ιδρυμάτων τα οποία μπορούν να λάβουν λειτουργικές επιχορηγήσεις χωρίς πρόσκληση υποβολής προτάσεων.

Η πρώτη αλλαγή απλώς αποκαθιστά το κείμενο της αρχικής πρότασης της Επιτροπής και επομένως δεν χρειάζεται να σχολιαστεί. Όσον αφορά τη δεύτερη αλλαγή, η Επιτροπή δήλωσε κατά τη συζήτηση που διεξήχθη στην ολομέλεια του Κοινοβουλίου στις 24 Οκτωβρίου ότι δεν θα αντιτεθεί σε συμφωνία μεταξύ του Κοινοβουλίου και του Συμβουλίου σχετικά με τα ιδρύματα που προσδιορίζονται στο άρθρο 37 της απόφασης αυτής. Επομένως, η Επιτροπή αποδέχεται την προσθήκη του CIFE στον κατάλογο.

3.3 Η Επιτροπή σημειώνει ότι το κονδύλιο των 6.200 εκατ. EUR, σε τιμές του 2004, που αναφέρεται στην κοινή θέση (άρθρο 14) είναι 6.970 εκατ. EUR σε τρέχουσες τιμές.

4. ΣΥΜΠΕΡΑΣΜΑ

4.1 Η Επιτροπή εκτιμά ότι η κοινή θέση που εκδόθηκε ομόφωνα από το Συμβούλιο στις 24 Ιουλίου 2006 είναι ικανοποιητική. Σημειώνει ότι ο πρόεδρος της επιτροπής για τον πολιτισμό και την εκπαίδευση του Ευρωπαϊκού Κοινοβουλίου είχε αναφέρει σε επιστολή προς την προεδρία του Συμβουλίου ότι εάν η κοινή θέση υιοθετηθεί ως έχει θα προτείνει στην επιτροπή να εγκρίνει την κοινή θέση σε δεύτερη ανάγνωση. Επομένως, η Επιτροπή μπορεί να υποστηρίξει την κοινή θέση η οποία αντικατοπτρίζει τη συμφωνία που επετεύχθη μεταξύ των τριών θεσμικών οργάνων.